Document ID: 32003R2308

Komisijos Reglamentas (EB) Nr. 2308/2003
2003 m. gruodžio 29 d.
nustatantis taisykles dėl 2004 m. tekstilės kvotų valdymo ir paskirstymo pagal Tarybos reglamentą (EB) Nr. 517/94
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1], ypač į jo 17 straipsnio 3 ir 6 dalis ir 21 straipsnio 2 dalį,
kadangi:
(1) Reglamentas (EB) Nr. 517/94 nustatė kiekybinius apribojimus tam tikrų tekstilės gaminių, kurių kilmės šalis tam tikros trečiosios šalys, importui, kurį organizuoti teisė suteikiama paraiškų pateikimo pirmumo tvarka.
(2) Esant tam tikroms aplinkybėms, tas reglamentas leidžia taikyti kitus paskirstymo metodus, dalinti kvotas į dalis arba rezervuoti konkretaus kiekybinio apribojimo dalį išimtinai paraiškoms, kurias patvirtina anksčiau vykdyto importo rezultatų įrodymai.
(3) Reikia patvirtinti 2004 m. nustatytų kvotų kontrolės taisykles iki kvotų metų pradžios, kad nebūtų sutrikdytas prekybos srautų nuoseklumas.
(4) Buvo pastebėta, kad ankstesniais metais priimtos priemonės, kaip antai, Komisijos reglamente (EB) Nr. 2357/2002, nustatančiame taisykles dėl 2003 m. tekstilės kvotų valdymo ir paskirstymo pagal Tarybos reglamentą (EB) Nr. 517/94 [2], numatytos priemonės, yra patenkinamos, ir todėl tikslinga priimti panašias taisykles 2004 m.
(5) Siekiant patenkinti kuo didesnį operatorių skaičių, tikslinga suteikti daugiau lankstumo paraiškos pateikimo pirmumo metodui, nustatant didžiausio kiekio, kurį pagal šį metodą galima paskirti kiekvienam operatoriui, ribą.
(6) Siekiant užtikrinti tam tikrą prekybos nuoseklumą ir efektyvų kvotų administravimą, operatoriams turėtų būti leista pirminėje importo leidimo paraiškoje 2004 m. prašyti kiekio, lygaus 2003 m. importuotam kiekiui.
(7) Kad kiekiai būtų optimaliai išnaudoti, operatoriui, kuris jau išnaudojo ne mažiau kaip pusę jau leisto kiekio, turėtų būti leista prašyti kito kiekio, jeigu tokį kiekį pagal kvotas galima gauti.
(8) Protingo administravimo sumetimais importo leidimai turėtų galioti devynis mėnesius nuo išdavimo datos, tačiau ilgiausiai tik iki metų pabaigos. Licencijas valstybės narės turi išduoti tik gavusios Komisijos pranešimą, kad yra nepanaudotų kiekių, ir jeigu operatorius gali įrodyti, kad turi sutartį, ir patvirtinti, jei nėra kitokių konkrečių sąlygų, kad jam(jai) dar nėra suteiktas Bendrijos importo leidimas, remiantis šiuo reglamentu, atitinkamoms kategorijoms ir šalims. Tačiau kompetentingos nacionalinės institucijos privalo turėti teisę, jei to prašo importuotojas, trims mėnesiams ir iki 2005 m. kovo 31 d. pratęsti licencijas, kurios ne mažiau kaip pusė kiekio buvo išnaudota iki paraiškos pateikimo dienos.
(9) Atsižvelgiant į tai, kad 2004 m. gegužės 1 d. Europos Sąjunga išsiplės, 2004 m. kvotą importuotojams reikia padalinti į dvi dalis, atitinkančias dabartines ir būsimas Sąjungos nares. Stojančiosioms šalims turi būti leista išduoti importo leidimus tik gegužės 1 d. arba vėliau importuojamoms prekėms.
(10) Šiame reglamente numatytos priemonės atitinka Reglamento (EB) Nr. 517/94 25 straipsniu įkurto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento tikslas nustatyti Reglamento (EB) Nr. 517/94 IIIB ir IV prieduose nurodytų tam tikrų tekstilės gaminių importo kiekybinių kvotų 2004 m. valdymo taisykles.
2004 m. kvotos padalinamos į dvi atskiras dalis, iš kurių viena suteikiama nuo 2004 m. gegužės 1 d. stojančiosioms valstybėms. Šių dalių kiekio ribos pateikiamos I priede.
2 straipsnis
1 straipsnyje minimos kvotos skiriamos chronologine tvarka, kuria Komisija gauna valstybių narių pranešimus apie individualių operatorių paraiškas, kiekiams, neviršijantiems didžiausio kiekio vienam operatoriui ribos, nurodytos II priede.
Tačiau didžiausio kieko riba netaikoma operatoriams, kurie, pateikdami savo pirmą paraišką 2004 m., kompetentingoms nacionalinėms institucijoms gali įrodyti, kad konkrečių kategorijų ir trečių šalių atžvilgiu jie importavo daugiau nei didžiausias kiekis, nurodytas kiekvienai kategorijai, remdamiesi jiems suteiktomis 2003 m. importo licencijomis.
Tokiems operatoriams kompetentingos institucijos gali suteikti importo leidimus, neviršijančius 2003 m. importuotų tam tikros kategorijos kiekių iš konkrečios trečiosios šalies, jeigu tiek yra kvotos apimties.
3 straipsnis
Kiekvienas importuotojas, išnaudojęs 50 % arba daugiau jam paskirto kiekio pagal šį reglamentą, gali prašyti kito kiekio, tos pačios kategorijos ir kilmės šalies atžvilgiu, neviršijant II priede nurodyto didžiausio kiekio.
4 straipsnis
1. III priede išvardytos kompetentingos institucijos nuo 2004 m. sausio 5 d. 10 val. gali pranešti Komisijai apie importo leidimų prašymuose pateiktus kiekius.
Pirmoje pastraipoje nustatytą laiką reikia suprasti kaip Briuselio laiką.
III priedo A skirsnyje išvardytų valstybių narių kompetentingų nacionalinių institucijų prašymai iš pradžių tenkinami atimant iš pirmos dalies. Kai baigiasi pirmos dalies kategorijos kiekis, kiti prašymai tenkinami iš antros dalies. III priedo B skirsnyje išvardytų valstybių narių kompetentingų nacionalinių institucijų prašymai tenkinami tik iš antros dalies.
2. Leidimus kompetentingos nacionalinės institucijos išduoda tik gavusios pranešimą iš Komisijos pagal Reglamento (EB) Nr. 517/94 17 straipsnio 2 dalį, kad galima pasinaudoti importui skirtais kiekiais. Stojančiųjų valstybių kompetentingos nacionalinės institucijos importo leidimus gali išduoti tik gegužės 1 d. arba vėliau importuojamoms prekėms.
Leidimus jos išduoda tik tada, jeigu operatorius:
a) įrodo, kad turi sutartį dėl prekių tiekimo; ir
b) raštu patvirtina, kad atitinkamų kategorijų ir šalių atžvilgiu:
i) jam (jai) dar nebuvo suteiktas leidimas pagal šį reglamentą; arba
ii) jam (jai) buvo suteiktas leidimas pagal šį reglamentą, tačiau ji jau išnaudojo ne mažiau kaip 50 % suteikto kiekio.
3. Importo leidimai galioja devynis mėnesius nuo išdavimo datos, bet ne ilgiau kaip iki 2004 m. gruodžio 31 d.
Tačiau kompetentingos nacionalinės institucijos gali, importuotojo prašymu, trims mėnesiams pratęsti leidimus, kurių ne mažiau kaip 50 % kiekio buvo išnaudota prašymo pateikimo metu. Bet kuriuo atveju toks pratęsimas galioja tik iki 2005 m. kovo 31 d.
5 straipsnis
Šis reglamentas įsigalioja 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.

Labels: 1
3
5